Haldið er dómþing aga- og úrskurðarnefndar Körfuknattleikssambands Íslands (KKÍ) þriðjudaginn 18. apríl 2023.

Fyrir er tekið:

Agamál nr. 88/2022-2023

Körfuknattleikssamband Íslands

gegn

Körfuknattleiksdeild Keflavíkur

Í málinu er kveðinn upp svofelldur

**ÚRSKURÐUR**

**I.**

Mál þetta var upphaflega móttekið af hálfu aga- og úrskurðarnefndar þann 6. apríl 2023. Kærandi er körfuknattleikssamband Íslands, kt. 710169-1369, Engjavegi 6, 104 Reykjavík.

Kærð eru ummæli formanns Körfuknattleiksdeildar Keflavíkur er birtust í viðtali í fréttum Stöðvar 2 þann 3. apríl 2023.

Kærði er Körfuknattleiksdeild Keflavíkur, Sunnubraut 34, 230 Reykjanesbæ.

**II.**

**Dómkröfur**

Kærandi krefst þess að kærði hljóti sekt vegna nefndra ummæla.

Hinn kærði tók ekki til varna og lét málið að öðru leyti ekki til sín taka.

**III**.

**Málsástæður og lagarök kæranda**

Kærandi vísar til ummæla sem Magnús Sverrir Þorsteinsson, formaður körfuknattleiksdeildar Keflavíkur, lét falla í viðtali í fréttum Stöðvar 2:

„Ekki lýgur Nonni [Jón Halldór Eðvarðsson] en já það er saga á milli þeirra og það er  eitthvað sem þarf aðeins að hreinsa eða taka betur á. Það er eitthvað sem ég vissi  fyrir löngu síðan og því miður eru örfá atvik að koma upp aftur og aftur þar sem þessi  einstaki dómari á í hlut. Það er eitthvað sem þarf að hreinsa upp eða laga. Er mjög óeðlilegt á bakvið þetta allt saman,“

Kærandi mótmælir því ekki að formaður körfuknattleiksdeildar Keflavíkur geti tjáð skoðanir  sínar í viðtölum, en telur mikilvægt að ekki sé gengið á hlutleysi dómara eða efast um  heiðarleika þeirra og vegið að störfum þeirra með ummælum sem þessum.

Kærandi telur umrædd ummæli vega gróflega að heiðri og fagmennsku umrædds dómara og dómara  almennt, og skaða þannig ímynd körfuknattleiks á Íslandi. Kærandi nefnir sérstaklega eftirfarandi ummæli:

„Er mjög óeðlilegt á bakvið þetta allt saman.“

Kærandi vísar til 19. gr. laga KKÍ, hvar segir: „*Stjórn og/eða framkvæmdastjóri KKÍ líta eftir því að lög og reglugerðir KKÍ og leikreglur séu haldin og geta vísað brotum aðila til aga- og  úrskurðarnefndar KKÍ.*”. Jafnframt vísar kærandi til 8. greinar laga KKÍ, sem kveður á um réttindi og skyldur aðildarfélaga, hvar segir: „*Sérhvert aðildarfélag skal bera ábyrgð á framkomu  leikmanna, forráðamanna, félagsmanna og stuðningsmanna sinna og allra þeirra sem hafa  hlutverki að gegna á vegum þess vegna ámælisverðrar eða óásættanlegrar framkomu þessara  aðila innan vébanda KKÍ, og getur sætt viðurlögum sem nánar er kveðið á um í lögum þessum  og reglugerðum KKÍ.*”

Loks vísar kærandi til 14. gr. reglugerðar um aga- og úrskurðarmál, hvar segir: „*Stjórn og  framkvæmdastjóri KKÍ skal vísa til aga- og úrskurðarnefndar atvikum sem skaðað geta ímynd  körfuknattleiks eða þeirra sem þátt taka í leiknum. Slík atvik hafa þá ekki komið fram í  atvikaskýrslum dómara á leiknum en geta verið hvers kyns ósæmileg framkoma á leikstað eða  á annan hátt opinberlega.*”.

Kærandi byggir kröfu sína um sektarviðurlög á ákvæði n. liðar 1. mgr. 13. gr. reglugerðar um aga- og úrskurðarmál.

**IV.**

**Niðurstaða**

Ákvæði 14. gr. reglugerðarinnar segir að stjórn og framkvæmdastjóri KKÍ skuli vísa til aga- og úrskurðarnefndar atvikum sem skaðað geta ímynd körfuknattleiks eða þeirra sem þátt taka í leiknum. Í ákvæðinu segir að slík atvik hafi þá ekki komið fram í atvikaskýrslum dómara úr leiknum en geta verið hvers kyns ósæmileg framkoma á leikstað eða á annan hátt opinberlega. Þegar talað er um opinberlega í þessum skilningi er átt við alla tegundir fjölmiðla; sjónvarpsmiðla, útvarpsmiðla, prentmiðla, netmiðla, heimasíður aðildarfélaga KKÍ og samfélagsmiðla. Síðan segir að fara skuli með slík mál eins og um kærumál sé að ræða.

Ljóst er að gagnrýni á starfsemi dómara getur verið eðlilegur hluti viðtals við fjölmiðla og verður sá réttur ekki tekinn af þeim sem koma fram fyrir hönd kærða. Að því sögðu er mikilvægt að slík gagnrýni sé sett fram á málefnalegan hátt og án þess að heilindi dómara séu dregin í efa. Grundvallarskylda dómara er að vera eins hlutlægir í sinni nálgun og kostur er. Um er að ræða eina mikilvægustu starfsmenn leiksins en enginn leikur verður haldinn án dómara. Í hinum kærðu ummælum er fullyrt að tiltekinn dómari eigi sér sögu með leikmanni kærða og vísað til ótilgreindra atvika í leikjum kærða án frekari rökstuðnings. Þá er tekið fram að eitthvað sé „óeðlilegt bakvið þetta allt saman.“ Þó ekki sé kveðið mjög fast að orði og ekki sé um beinar ásakanir að ræða verður ekki annað séð en að heilindi dómara séu dregin í efa með ummælum þess efnis að dómari og leikmaður eigi sér sögu og að eitthvað óeðlilegt búi að baki.

Eru hin kærðu ummæli samkvæmt þessu til þess fallin að skaða ímynd körfuknattleiks og er um að ræða ósæmilega framkomu á opinberum vettvangi í skilningi 1. mgr. 14. gr. reglugerðar um aga- og úrskurðarmál. Er hæfileg refsing áminning, sbr. n. lið. 1. mgr. 13. gr. reglugerðar um aga- og úrskurðarmál.

**ÚRSKURÐARORÐ**

Með vísan til ákvæðis n. liðar 1. mgr. 13. gr. reglugerðar um aga- og úrskurðarmál skal hinn kærði, Körfuknattleiksdeild Keflavíkur, hljóta áminningu vegna ummæla er birtust í viðtali í fréttum Stöðvar 2 þann 3. apríl 2023.

Birkir Guðmundarson, formaður

Jónas Már Torfason, varaformaður

Kristinn G. Kristinsson

Leó Daðason

Pálmi Rögnvaldsson

Úrskurðurinn er sendur skrifstofu KKÍ í tölvupósti og henni falið að birta hann fyrir málsaðilum. Úrskurðinn skal birta á heimasíðu KKÍ í samræmi við ákvæði 11. gr. reglugerðar KKÍ um aga- og úrskurðamál.

Heimilt er að áfrýja úrskurði þessum til áfrýjunardómstóls KKÍ samkvæmt ákvæði 2. mgr., sbr. 3. og 4. mgr. 15. gr. reglugerðar um aga- og úrskurðarmál.